CELEX: 32021D0593
Language: hu
Date: 2021-04-09 00:00:00
Title: A Tanács (EU) 2021/593 határozata (2021. április 9.) a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottságban (CCNR) a harmonizált folyami információs szolgáltatásokra vonatkozó szabványok elfogadásával kapcsolatban az Európai Unió nevében képviselendő álláspontról

2021.4.13.   
               
               
                  HU
               
               
                  Az Európai Unió Hivatalos Lapja
               
               
                  L 125/54
               
            
         A TANÁCS (EU) 2021/593 HATÁROZATA
         (2021. április 9.)
         a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottságban (CCNR) a harmonizált folyami információs szolgáltatásokra vonatkozó szabványok elfogadásával kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A felülvizsgált rajnai hajózási egyezmény módosításáról szóló, 1963. november 20-án Strasbourgban aláírt egyezmény – amely módosította a 1868. október 17-én Mannheimban aláírt, felülvizsgált rajnai hajózási egyezményt – a 1967. április 14-én lépett hatályba (a továbbiakban: az egyezmény).
                  
               
                     (2)
                  
                  
                     Az egyezmény értelmében a Rajnai Hajózási Központi Bizottság (CCNR) módosíthatja a folyami információs szolgáltatásokra (RIS) vonatkozó szabályozási keretét azáltal, hogy hivatkozik a belvízi hajózási szabványok kidolgozásáért felelős európai bizottság (CESNI) által elfogadott szabványokra, valamint az egyezmény alkalmazása keretében kötelezővé teszi ezeket a szabványokat.
                  
               
                     (3)
                  
                  
                     A CESNI 2015. június 3-án jött létre annak érdekében, hogy különféle területeken – különösen a hajók, az információtechnológia és a személyzet vonatkozásában – műszaki szabványokat dolgozzon ki a belvízi hajózást érintően.
                  
               
                     (4)
                  
                  
                     A belvízi hajózási ágazatban az uniós intézkedések a folyami információs szolgáltatások tekintetében alkalmazandó műszaki előírások kidolgozásakor az egységesség biztosítására irányulnak.
                  
               
                     (5)
                  
                  
                     A hatékony közlekedés és a biztonságos belvízi hajózás érdekében fontos, hogy a folyami információs szolgáltatások összeegyeztethetők, valamint az Európa-szerte eltérő jogi szabályozások által megengedett lehető legnagyobb mértékben harmonizáltak legyenek.
                  
               
                     (6)
                  
                  
                     A CESNI a soron következő, 2021. április 15-i ülésén várhatóan elfogadja a folyami információs szolgáltatásokra vonatkozó, 2021/1 számú európai szabványt (a továbbiakban: ES-RIS 2021/1).
                  
               
                     (7)
                  
                  
                     Az ES-RIS 2021/1 szabvány egységes műszaki előírásokat és szabványokat állapít meg a RIS támogatása és e szolgáltatások interoperabilitásának biztosítása érdekében. Az ES-RIS 2021/1 szerinti műszaki előírások és szabványok megegyeznek azok műszaki előírásokkal és szabványokkal, amelyeknek az elfogadását a 2005/44/EK európai parlamenti és tanácsi irányelv (1) előírja, különösen az alábbi területeken: a belvízi hajózás elektronikus térképmegjelenítő és információs rendszere, elektronikus hajózási adatszolgáltatás, hajóparancsnokoknak szóló hirdetmények, hajó-helyzetmegállapító és nyomon követő rendszerek, valamint a RIS használatához szükséges berendezések kompatibilitása.
                  
               
                     (8)
                  
                  
                     A RIS műszaki előírásainak a 2005/44/EK irányelv II. mellékletében meghatározott műszaki elveken kell alapulniuk, és figyelembe kell venniük a releváns nemzetközi szervezetek által ezen a téren végzett munkát.
                  
               
                     (9)
                  
                  
                     Helyénvaló meghatározni az Unió által a CESNI-ben képviselendő álláspontot, mivel az ES-RIS 2021/1 szabvány meghatározó módon befolyásolhatja az uniós szabályozás tartalmát, nevezetesen a 2005/44/EK irányelv keretében elfogadott kötelező érvényű műszaki előírásokat.
                  
               
                     (10)
                  
                  
                     2021. június 2-i plenáris ülésén a CCNR várhatóan olyan határozatot fog elfogadni, amely módosítja a CCNR-rendeleteket annak érdekében, hogy az említett rendeletek hivatkozzanak az ES-RIS 2021/1 szabványra. Ezért az Unió által a CCNR-ben képviselendő álláspontot is helyénvaló meghatározni.
                  
               
                     (11)
                  
                  
                     Az Unió nem tagja sem a CCNR-nek, sem a CESNI-nek. Az Unió álláspontját az említett szervekben tagsággal rendelkező tagállamok az Unió érdekében közösen eljárva képviselik,
                  
               ELFOGADTA EZT A HATÁROZATOT:
         
            1. cikk
            
               (1)   A CESNI ülésén az Unió nevében képviselendő álláspont az, hogy hozzá kell járulni az ES-RIS 2021/1 elfogadásához.
            
            
               (2)   A CCNR ülésén az Unió nevében képviselendő álláspont az, hogy támogatni kell a CCNR-szabályzatnak az ES-RIS 2021/1-vel való összehangolását célzó valamennyi javaslatot.
            
         
         
            2. cikk
            
               (1)   Az 1. cikk (1) bekezdésében meghatározott álláspontot azon tagállamok képviselik az Unió érdekében együttesen eljárva, amelyek tagjai a CESNI-nek.
            
            
               (2)   Az 1. cikk (2) bekezdésében meghatározott álláspontot azon tagállamok képviselik az Unió érdekében együttesen eljárva, amelyek tagjai a CCNR-nek.
            
         
         
            3. cikk
            Az 1. cikk szerinti álláspontokat érintő kismértékű technikai változtatások újabb tanácsi határozat nélkül is elfogadhatók.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. április 9-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  Az Európai Parlament és a Tanács 2005/44/EK irányelve (2005. szeptember 7.) a közösségi belvízi közlekedésre vonatkozó harmonizált folyami információs szolgáltatásokról (RIS) (HL L 255., 2005.9.30., 152. o.).